Godspeed You! Black Emperor (לעיתים מקוצר ל-GY!BE) הוא הרכב פוסט-רוק קנדי שהוקם במונטריאול, קנדה ב-1994. אלבום הבכורה של ההרכב, "F♯ A♯ ∞" יצא ב-1997, ואלבומם השני, Lift Your Skinny Fists Like Antennas To Heaven, יצא בשנת 2000, זכה לשבחי הביקורת ונמנה לדעת מבקרים מסוימים על האלבומים הטובים של העשור. בשנת 2003, ההרכב הודיע על הפסקת פעילות עד להודעה חדשה, כדי שחברי ההרכב יוכלו לממש שאיפות מוזיקליות אחרות. בתקופת הביניים הזו, צצו שמועות על התפרקות ההרכב, שהתאחד לבסוף בחזרה לסיבוב הופעות שהחל בשלהי 2010. מאז הקמת ההרכב מחדש, יצאו ארבעה אלבומי אולפן, שהאחרון שבהם, "G_d's Pee at State's End!" יצא באפריל 2021.
ההרכב צבר מעמד של קאלט ונותר בעל השפעה רבה בז'אנר הפוסט-רוק. המוזיקה שלהם אינסטרומנטלית בבסיסה ומאופיינת בניגוד בין צלילי אמביינט לקרשנדו כאוטי, שימוש בהקלטות שטח, קטעי ספוקן וורד ותמות דיסטופיות, אנרכיסטיות ואנטי-מלחמתיות. בספטמבר 2013, אלבומם הרביעי (והראשון מאז חזרתם), "'Allelujah! Don't Bend! Ascend!", זכה בפרס פולריס למוזיקה לשנת 2013.
אחד משירי ההרכב הידועים, "East Hastings" מתוך אלבום הבכורה, הופיע בסרט 28 יום אחרי בשנת 2002, אבל אינו מופיע בפסקול הסרט כיוון שלא היה ניתן להשיג את הזכויות לשיר.
גיל דיזנדרוק
גיל דיזנדרוק (נולד ב-1 במרץ 1969 בסאו פאולו, ברזיל) הוא פסיכולוג ישראלי, העוסק בהתפתחות חברתית-קוגניטיבית. החל משנת 2014 הוא פרופסור מן המנין באוניברסיטת בר-אילן ודקאן היחידה ללימודים בין-תחומיים. תחום התמחותו הוא התפתחות מושגים ועמדות על קבוצות חברתיות.
ביוגרפיה.
משפחתו וראשית חייו.
גיל דיזנדרוק נולד ב-1969 בסאו פאולו, ברזיל לאלחנן דיזנדרוק (איש עסקים) ולנינה הסה דיזנדרוק (פסיכואנליטיקאית). הוא אח לשני אחים ולאחות. למד בבית-הספר "יבנה" בעיר הולדתו, והיה שנה בישיבת בני עקיבא כפר הרא"ה בישראל.
ב-1994 נישא לוויויאן דיזנדרוק (מבית כץ), (מעריכה תוכניות), ולהם בן ושתי בנות, והם גרים ברעננה. דיזנדרוק משחק כדורגל באופן תדיר, ואף התחרה בליגות חובבים בברזיל, בארצות הברית ובישראל.
לימודיו.
בשנים 1987–1990 שהה בישראל פעם נוספת כסטודנט, וסיים את לימודיו לתואר בוגר אוניברסיטה בהצטיינות, בפסיכולוגיה וכלכלה, באוניברסיטה העברית בירושלים.
בשנים 1991–1996 השלים את למודיו לתואר מוסמך ולתואר דוקטור, במחלקה לפסיכולגיה התפחותית באוניברסיטת מישיגן, ארצות הברית. במהלך לימודיו סיים גם את התוכנית לתרבות וקוגניציה באותה אוניברסיטה. את הדוקטורט עשה בהנחיית פרופ' מרילין שץ ופרופ' סוזן גלמן.
בשנים 1996–1998 השלים את הבתר דוקטורט במחלקה לפסיכולוגיה באוניברסיטת אריזונה בארצות הברית, בהנחייתו של פרופ' פול בלום.
בשנת 1998 עלה לישראל.
בסגל אוניברסיטת בר-אילן.
בשנת 1998 הצטרף לסגל של אוניברסיטת בר-אילן, ומונה למרצה במחלקה לפסיכולוגיה. בשנת 2004 קודם לדרגת מרצה בכיר, ב־2009 לפרופסור חבר, ומאז 2014 הוא פרופסור מן המניין.
בשנים 2007–2008 היה חוקר אורח במחלקה לפסיכולוגיה, באוניברסיטת ייל, ארצות הברית, שם גם לימד.
משנת 2004 הוא מנהל את המעבדה להתפתחות שפה וחשיבה במרכז גונדה לחקר המוח באוניברסיטת בר-אילן.
נשא בתפקידים אחדים במחלקה לפסיכולוגיה ובאוניברסיטה, כגון יו"ר ועדת האתיקה האוניברסיטאית וחבר הוועדה המרכזת של האוניברסיטה.
בשנים 2014–2017 כיהן כראש המחלקה לפסיכולוגיה.
החל משנת 2019 הוא ראש היחידה ללימודים בינתחומיים.
תפקידים אקדמיים בינלאומיים.
פרופ' דיזנדרוק כיהן כיועץ ועורך משנה בכתבי עת מרכזיים בתחום הפסיכולוגיה ההתפתחותית.
מתפקידיו הבולטים בהקשר זה, היה Associate Editor של כתב-העת Child Development, של ה- Journal of Cognition and Development, וכעת (2022) מכהן בוועד העורכים המייסד של ה- Annual Review of Developmental Psychology.
מחקר.
פרופ' דיזנדרוק החל את הקריירה האקדמית שלו עם מחקרים על התפתחות ההמשגה (conceptual development) ורכישת מילים בילדים. בנושאים אלה קידם את הרעיון שלילדים המשגה "מהותנית" (essentialist) לגבי קטגוריות של בעלי חיים. כמו כן, תרם להבנה של חשיבות היכולות הפרגמטיות של ילדים בהסקת משמעותם של מילים.
מסוף העשור הראשון של המאה ה-21, המוקד העיקרי של מחקריו של פרופ' דיזנדרוק הוא בהתפתחות ההמשגה של ילדים על קטגוריות חברתיות, כגון לאום, דת וגזע. מחקריו בנושא זה חשפו שכבר בגיל 5 ילדים תופסים קבוצות חברתיות אלה גם כן באופן מהותני, ושלתפיסה זו השלכות על עמדותיהם של ילדים כלפי אנשים מקבוצות חברתיות שונות. מחקריו גם חשפו שהמשגה זו ייתכן ומתחילה כבר בגיל ינקות. מתחילת שנות ה-20 של המאה ה-21, החל לקדם תוכניות התערבות לחינוך לסובלנות בקרב ילדים כבר מגיל הגן.
ערך גם מחקרים על התפתחות מוסר בילדים, ובהבנת מושגים כלכליים בסיסיים.
אחד ממאפייני מחקריו הוא מבט בין-תרבותי. לאורך הקריירה קיים שיתופי פעולה עם חוקרים מארצות שונות, והיה שותף למחקרים בארצות הברית, קנדה, ברזיל, פוארטו-ריקו, טורקיה, גרמניה, הודו וטיוואן.
פרופ' דיזנדרוק הנחה קרוב ל־40 סטודנטים לתוארי מוסמך, דוקטורט ובתר-דוקטורט.
פרסומים מדעיים.
פרופסור גיל דיזנדרוק פרסם יותר מ־70 מאמרים מדעיים, הנבחרים שבהם:
מועד לכל חי
מועד לכל חי הוא ספר הלכה ומוסר לחודשי ומועדי השנה שכתב רבי חיים פאלאג'י הערוך לפי סדר מעגל השנה. החיבור הוא אחד מהספרים הבולטים העוסקים בהלכות המועדים בספרות ההלכה והמנהג הספרדית. הרב עובדיה יוסף כתב קונטרס הערות הלכתיות לספר, שנדפס בספרו יביע אומר.
שם הספר.
עוד כותב החבי"ף כי גימטריה לחיים הנ"ל היא כי אם נותן אדם צדקה לכל חי בחגים ובמועדים זוכה לשמחה לשלום ולחיים. עוד טעם לקריאת הספר בשם זה היא שהגימטריה לחיים-כל חי מסמלת את הדינים והמוסר והאזהרות בענייני המועדים יזכו את הקורא לקנות הארה קדושה בשמחתו ולהחיות את נפשו. סיבה נוספת שמביא הרב היא שזהו ספרו ה18 (ח"י). סיבה חמישית לשם הספר מועד לכל חי הוא כי בגימטריה ירח, על שם הכתוב "עשה ירח למועדים", וכן על שם סבו ורבו של המחבר, רבי רפאל יוסף חזן, המכונה היר"ח.
מטרת הספר ומבנהו.
הספר נועד להיות ספר דינים ומוסר המשולבים זה בזה, בדרכו של חלק מספרי מרן החיד"א, כדי לקיים את משאלת זקנו, הרב היר"ח:
הספר מסודר לפי חודשי ומועדי השנה, כשהסימן הראשון פותח את הלכות חודש ניסן, ראש החדשים המקראי, וממשיך כאשר כותרות הסימנים הם לפי חודשים והמועדים, ולעיתים המועד מתחלק לכמה סימנים שונים.
מהדורות.
יצא לראשונה בשאלוניקי בשנת ה'תרכ"א כספר כיס, בהתאם למטרת הספר - שאדם ישא אותו בחיקו תמיד. מספר של מהדורות צילום יצאו, וביניהם של חברת אהבת שלום יחד עם "הוועד להוצאת ספריו של הגר"ח פאלאג'י זלה"ה שע"י ר' אברהם אלטלף" בירושלים תשל"ו, ובהוצאת שיח ישראל בשנת תשמ"ה. בשנת התשנ"ח נסדר הספר מחדש באותיות מרובעות ויצא בבני ברק בהוצאת מקש, ובהוצאה חדשה ומוגהת נוספת בבני ברק התשע"ד ובירושלים תשע"ד.
תפירה איטית
תפירה איטית (אנגלית: Slow Stitch), הוא השם שניתן בתחילת שנות ה-2000 ליצירת טקסטיל או עיבוד טקסטיל בעבודת כפיים בצורות מסורתיות ולא מתועשת, לשם קישוט, תיקון או ליצירת אמנות. תנועת התפירה האיטית היא חלק מתנועת האטה, שבה אנשים החליטו להאט את קצב החיים, בבישול, בקניות והפסקת הבזבוז והנטיה להשתמש בבגדים שקנו זמן מועט ולזרוק. התפירה האיטית קשורה לרעיונות של קיימות, מיחזור ושל חשיבה וכיבוד העשייה בידיים והשתדלות לשוב ולהשתמש בבדים ובגדים שכבר אינם בשימוש. תפירה איטית נחשבת כעיסוק מעורר הרהורים, קשיבות ומאפשרת התרגעות והרפיה.
היסטוריה.
במשך דורות רבים, בגדים לא היו קלים להשגה, אנשים השקיעו זמן רב בגידול צמחים או חיות שמסיביהם או צמרם יצרו חוטים. אחר כך בשיטות שונות יצרו מהם בגדים, וילאות, מצעים, ושאר צרכים אנושיים. בגלל העבודה הרבה שהושקעה בייצורם הם הועברו בירושה מדור לדור, השתמשו בהם עד שהתבלו ואחרי זה השתדלו להשתמש בכל קטע אפשרי.
המהפכה התעשייתית, אפשרה לאנשים ליהנות מבגדים מתועשים, שנתפרו מהר יותר במכונות תפירה ולכן עלו פחות מהתפורים ביד ולאנשים היו מעט יותר בגדים, אבל עדיין מחירם היה ניכר והשתדלו לנקותם כמו שצריך לתקן אותם ולהשתמש בהם כמה שאפשר.
התיעוש המהיר ועליית הקפיטליזם ומאות הפועלים שעבדו ימים ארוכים ומפרכים בתעשיות השונות, עוררו באנגליה את תנועת ה'ארטס אנד קרפטס' שבין ראשוניה היה ויליאם מוריס. אנשי תנועת ה'ארטס אנד קראפטס' טענו שיש לשוב ליצירת חפצים אומנתיים בעבודת כפיים, איטית יותר ולכן משמעותית יותר. אחת ההשפעות על תנועת ה'ארטס וקראפטס' באה מהמפגש עם התרבות היפנית, שהיא אולי התרבות הראשונה שבה אומנות נתפסה כמבטאת ערכים אתיים של היוצרים ושל המצב שבו היוצר עובד. גם בתנועת התפירה האיטית העכשווית, יש שורשים רעיוניים יפניים.